6% meer kaartjies by KKNK verkoop | Netwerk24
22 Augustus 09:09
6% meer kaartjies by KKNK verkoop
Daar is vanjaar 6% meer teaterkaartjies as verlede jaar by die KKNK verkoop.
Kaartjieverkope vir Uitkampteater het meer as verdubbel teenoor verlede jaar toe dit die eerste keer aangebied is, het Rhodé Snyman, uitvoerende hoof van die KKNK, gesê. Die fees het Saterdag op Oudtshoorn tot ’n einde gekom.
Volgens ’n mediaverklaring meen Snyman vanjaar se feesprogram is deur ’n hele aantal unieke belewenisse gekenmerk. By die Uitkampteater is die Nederlandse ervaring met spieëls, Diep en Wentel, flink bygewoon en die uitbreiding van dié projek om ook kinderteater by Arbeidsgenot in te sluit, het van menige jong feesgangers teatergangers gemaak.
Volgens Snyman het Baron van Reedestraat se lywige straatteaterprogram aan feesgangers die geleentheid gegee om self ook kunstenaars te word en dit het groot gehore gelok.
’n Projek is ook begin om nuwe teaterresensente te ontwikkel. “Die projek Kritiek is daarop gemik om kunsjoernalistiek in Suid-Afrika te bevorder en te ondersteun. Die doel is om aan individue met ’n belangstelling in kunsjoernalistiek die geleentheid te bied om vaardighede in die skryf van analitiese en indiepte-resensies te ontwikkel,” sê sy. Kritiek se webblad is te vind by www.kritiek.co.za.
Hugo Theart, kreatiewe hoof van die KKNK, sê die inhoud van die feesprogram was van hoogstaande gehalte.
Behalwe vir teater- en musiekproduksies was daar volgens Theart vele ander juwele, soos straatteater van regoor die wêreld in Baron van Reedestraat, Danie Marais en Haidee Muller se ATKV-Kampvuuraande, Uitkampteater se uitgebreide en uitstaande aanbiedinge, Speelbos – die nuwe kinderruimte by die fees – en ook die oorhandigingseremonie van die Vryheid van die Dorp aan Evita Bezuidenhout.
“Daniel Hugo se keurige hand en vaardigheid met die boekeprogram was ’n hoogtepunt en dit was ’n voorreg om dié week politici, digters, skrywers, akteurs, regisseurs, tegnici, kunstenaars en musikante in die Klein-Karoo byeen te hê – om nie net gehore te vermaak nie, maar om te debatteer, argumenteer en sodoende konstruktief en deur middel van die kunste ons land en wêreld se kwessies te takel,” sluit hy af.
Die volgende KKNK word volgende jaar van Donderdag 29 Maart tot Woensdag 4 April gehou.